section_heading: Uranijevi halogenidi
paragraph_text: U oksidacijskom stanju +6 uranij stvara uranijev heksafluorid (UF<sub>6</sub>) i heksaklorid (UCl<sub>6</sub>) koji u prisutnosti vode vrlo brzo hidroliziraju u UOX<sub>4</sub> i UO<sub>2</sub>X<sub>2</sub> (X je F, odnosno Cl). Heksafluorid (UF<sub>6</sub>) javlja se u obliku bezbojnih monoklinskih kristala, jako hlapljivih, koji sublimiraju pri 56&nbsp;°C. Upotrebljava se za obogaćivanje uranija izotopom uranij-235 procesom difuzije plinovitog heksafluorida (UF<sub>6</sub>). U stanju +5 postoje pentahalogenidi UF<sub>5</sub>, UCl<sub>5</sub> i UBr<sub>5</sub>, a u stanju +4 tvori sve halogenide. Tetrafluorid UF<sub>4</sub> je zelen kristal netopljiv u vodi, tetraklorid UCl<sub>4</sub> sublimira, tetrabromid (UBr<sub>4</sub>) dolazi u obliku smeđih lističastih kristala, dok tetrajodid (UI<sub>4</sub>) dolazi u crnim igličastim kristalima. U oksidacijskom stanju +3 tvori trihalogenide (UF<sub>3</sub>, UCl<sub>3</sub>, UBr<sub>3</sub> i UI<sub>3</sub>) koji su (osim UF<sub>3</sub>) topljivi u vodi i daju ione U<sup>3+</sup> koji se lako oksidiraju u U<sup>4+</sup>.